Агенцијата за заштита на правото на слободен пристап до информациите од јавен карактер, врз основа на член 106 став 2 и став 3 од Законот за општата управна постапка (“Службен весник на Република Македонија“ бр.124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалба изјавена од Т.Ч од Скопје, поднесена против Министерство за здравство, по предметот Барање за пристап до информации од јавен карактер, на 24.01.2025 година, го донесе следното

**Р Е Ш Е Н И Е**

**СЕ ЗАПИРА** постапката по Жалбата изјавена од Т.Ч од Скопје, поднесена против Министерството за здравство, заведена во Агенцијата под бр.08-14 на 16.01.2025 година, по предметот Барање за пристап до информации од јавен карактер, **поради тоа што Жалбата се смета за повлечена**.

**О Б Р А З Л О Ж Е Н И Е**

Т. Ч од Скопје, како што е наведено во Жалбата, на 21.12.2024 година поднела Барање за пристап до информации од јавен карактер до Министерството за здравство, со кое побарала по е-маил да и се достави следната информација:

„1 Министерот Таравари во два наврата за медиумите изјави дека во текот на 2025 година планирана е промена на начинот на греење од мазут /нафта на 10, односно 15 здравствени објекти во Скопје. Кои се овие објекти?“.

Имателот на информации по ова Барање не одговорил во законски предвидениот рок, по што Барателот на информации достави Жалба до Агенцијата, заведена под бр.08-16 на 16.01.2025 година.

Агенцијата, преку е-маил заведен под бр.08-14 од 16.01.2025 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации по електронски пат на 23.01.2025 година до Агенцијата достави Одговор на жалба заведен во Агенцијата под бр.08-14. Во Одговорот е наведено дека: „ Активности кои Министерството за здравство планира да ги спроведе, а се во врска со проектот ЕУ за чист воздух финансиран од Европската Унија во партнерство со Министерството за животна средина и просторно планирање, имплементиран од регионалната Канцеларија на Обединетите Нации за проектни услуги (UNOPS).

Со проектот ,, ЕУ за чист воздух“ опфатени се следните здравствени објекти:

1. Поликлиника Битпазар,
2. Поликлиника Ченто,
3. Поликлиника Драчево,
4. Поликлиника Шуто Оризари,
5. Поликлиника Ѓорче Петров,
6. Психијатриска болница Бардовци- Скопје,
7. Специјална болница за геријатриска и палијативна нега 13 Ноември – Скопје,
8. Клиничка болница Тетово

a) Хирургија

b)Интернистички блок

c) Ургентен центар

1. Здравствен дом Тетово
2. ЦЈЗ Тетово .......“.

На 24.01.2025 година Барателот на информаци до Агенцијата достави е-маил заведен под бр. 08-14, со кој ја извести Агенцијата дека „ потврдувам дека го добив одговорот од Имателот и задоволна сум“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**